
Rezonáns bolygórendszerek analitikus vizsgálata a Kuramoto-modell segítségével

A bolygórendszerek kialakulásában és fejlődésében fontos szerep jut a középmozgás
rezonanciáknak, azaz amikor szükséges feltételként az égitestek keringési periódusai kis egész
számok hányadosai. Az elmúlt évek exobolygó-kutatásának egyik fontos eredménye, hogy
többes rendszerekben az égitestek ún. rezonancia láncokba rendeződnek. Ez a dinamikai
mechanizmus a probléma nemlineáris jellegéből adódóan numerikusan kezelhető
kényelmesen. Analitikus tárgyalásmódja, a perturbációs függvény pályaelemek szerinti
sorfejtése, azonban jóval korábbra nyúlik vissza. Mindazonáltal a bolygók rezonáns
viselkedésére teljesen általános analitikus modellt eddig nem sikerült kidolgozni. Magasabb
rendű rezonanciák és több (5-6) bolygó esetén a sorfejtés bonyolult alakot ölt.
Dolgozatomban egy, az eddigiektől eltérő, megközelítést használok. Más
tudományterületeken sikerrel alkalmazott Kuramoto-modell által leírt csatolt oszcillátor
rendszer szinkronizációjával modellezem a bolygók rezonáns mozgását. Ehhez a gravitációs
probléma Hamilton-függvényét kell a Kuramoto-modell Hamilton-függvényének formájára
hozni. A módszer előnye, hogy a Kuramoto-modell az oszcillátorok szinkronizációját egy a
statisztikus fizikából ismert rendparaméter segítségével tárgyalja, aminek analógiája
analitikus leírást ad nagyszámú bolygó rezonáns dinamikájára.
Kutatásom fő feladata a megfelelő kanonikus transzformáció(k) felírása, a mozgásegyenletek
levezetése és végső soron a rezonáns dinamika analitikus modelljének megadás. A
dolgozatban a munka első fázisaként speciálisan három bolygó elsőrendű rezonanciába való
mozgását tárgyalom a fenti módszerrel az általánosítás lehetőségét szem előtt tartva.



